钦定古今图书集成/历象汇编/乾象典/第083卷 > 喜雨 党怀英
## 钦定古今图书集成/历象汇编/乾象典/第083卷 > 喜雨 党怀英

山云驶如驱，山雨沛如倾。幽人梦初醒，卧听檐溜声。
雷霆怒相搏，似与阴阳争。蛟龙久何蟠，始此幽蛰惊。
馀花晓犹落，竟日方破晴。明朝东皋望，照眼生意明。
焦枯被沾濡，相与回春荣。忻然野桃李，新绿栖残英。
渐渐麦垄翠，溜溜溪流清。蛙鸟亦解喜，飞沈互喧鸣。
万物皆得时，栖迟感吾生。直应挂儒冠，便逐春农畊。